b'\n_START_ARTICLE_\nBasenji\n_START_SECTION_\nIzgled\n_START_PARAGRAPH_\nBasenji je majhen, kratkodlaki pes elegantnega izgleda s pokon\xc4\x8dnimi u\xc5\xa1esi, enkrat ali dvakrat zavitim ko\xc5\xa1atim repom in mo\xc4\x8dnim, gracioznim vratom. Za\xc5\xbeeljena je kvadratna oblika, to pomeni, da so enako dolgi kot visoki. Njegovo nagubano \xc4\x8delo pride do izraza \xc5\xa1e posebno pri mladi\xc4\x8dku in v starej\xc5\xa1em obdobju pasjega \xc5\xbeivljenja. Hodijo samozavestno in graciozno, med dirjanjem pa svoj rep odvijejo in uporabijo za la\xc5\xbeje uravnavanje ravnote\xc5\xbeja._NEWLINE_Basenji nima tipi\xc4\x8dnega pasjega vonja, dlaka mu v ve\xc4\x8dji meri izpada dvakrat letno, ob menjavi. Ker nima podlanke, ga pozimi rado zebe, zato ga je priporo\xc4\x8dljivo oble\xc4\x8di._NEWLINE_Samice so obi\xc4\x8dajno velike med 38 in 41cm in te\xc5\xbeke 9-11kg, samci pa merijo med 41 in 43cm ter tehtajo 10-12kg. FCI standard: idealna te\xc5\xbea 11kg, idealna vi\xc5\xa1ina 43cm. \xc5\xbdivljenjska doba je okvirno 10-12 let. Barve: mednarodna kinolo\xc5\xa1ka zveza (FCI) priznava barvne razli\xc4\x8dice: \xc4\x8drno-bela, rjavo-bela, trikolor(\xc4\x8drna, bela, rjava), brindle(svetlo rjava osnova s temnej\xc5\xa1imi rjavimi lisami). Pri vseh barvnih razli\xc4\x8dicah je belina obvezno prisotna na konici repa, prsnem ko\xc5\xa1u, vseh \xc5\xa1apah, glava in vrat sta lahko poljubno bela, vendar belina ne sme nadvladati ostalih barv.\n_START_SECTION_\nKarakter\n_START_PARAGRAPH_\nBasenji ne laja, razen ob presene\xc4\x8denju izpisti kak\xc5\xa1en "vuf". Proizvaja nenavadne zvoke imenovane jodlanje, ren\xc4\x8di, cvili in tuli kot volk. Je pozoren, inteligenten, iznajdljiv, vztrajen pri igri in lovljenju, energi\xc4\x8den, prijazen, prisr\xc4\x8den in radoveden. Po navadi je zadr\xc5\xbean do tujcev in izredno navezan na doma\xc4\x8de, zato tudi te\xc5\xbeko prena\xc5\xa1a samoto in dolgo\xc4\x8dasje. V tem primeru lahko postane nagnjen k destruktivnemu vedenju. Do otrok je potrpe\xc5\xbeljiv in prijazen, vendar se najbolj\xc5\xa1e po\xc4\x8duti ob obzirnem, starej\xc5\xa1em lastniku. Z ne-pasjimi ljubljen\xc4\x8dki se ne razume najbolj\xc5\xa1e, razen \xc4\x8de je sobivanja z njimi navajen \xc5\xbee od majhnega. De\xc5\xbeja in vode ne mara, zato se takrat najbolje po\xc4\x8duti v suhem, toplem prostoru. Obo\xc5\xbeuje son\xc4\x8denje in stiskanje ob topel radiator. Kadar je moker, se kot ma\xc4\x8dka zli\xc5\xbee do suhega. Podobno kot ma\xc4\x8dke tudi basenji med igro intenzivno uporablja sprednje ta\xc4\x8dke. Zaradi mo\xc4\x8dnega lovskega nagona ga med sprehodom in v bli\xc5\xbeini avtomobilov ni priporo\xc4\x8dljivo spu\xc5\xa1\xc4\x8dati s povodca, saj je nagnjen k potepanju in lovljenju vse hitro premikajo\xc4\x8dih se predmetov, ki mu prekri\xc5\xbeajo pot.\n_START_SECTION_\nZgodovina pasme\n_START_PARAGRAPH_\nBasenji je pratipska pasma, ki \xc5\xbee stoletja ostaja nespremenjena. Prve zapise o pasmi zasledimo \xc5\xbee daljnega leta 3000 pred na\xc5\xa1im \xc5\xa1tetjem. Slike o basenjijih zasledimo tudi v egip\xc4\x8danskih piramidah. Bili so vdani spremljevalci faraonov, spo\xc5\xa1tovani in cenjeni._NEWLINE_Njihove korenine segajo dale\xc4\x8d nazaj, izhajajo iz \xc5\xa1pica, oziroma pomeranca, mo\xc5\xbena je tudi kombinacija s \xc5\xa1akalom, ki pa ni potrjena. Basenjije zasledimo po dana\xc5\xa1nji celotni Afriki, vendar pa se v dolo\xc4\x8denih podro\xc4\x8djih Afrike razlikujejo med seboj v nekaj malenkostih, tako da govorimo o ve\xc4\x8d tipih basenjijev._NEWLINE_V Afriki je prizhttp://sl.wikipedia.org/wiki/Basenjinan kot lovski pes - goni\xc4\x8d. Zmerno lahko te\xc4\x8de cel dan in tako sledi plenu. Afri\xc5\xa1ki lovci so te pse zelo pogosto nosili okoli vratu, kadar le ti niso bili na sledi. Ker basenji ne laja, so mu okoli vratu navezali zvonec, ki jih je opozarjal kje se pes nahaja. Pes je \xc5\xbeival nagnal v lov\xc4\x8devo past._NEWLINE_Okoli leta 1930 so prvi vzreditelji za\xc4\x8deli izva\xc5\xbeati basenjije v tujino, v ju\xc5\xbeno Afriko, Ameriko in Anglijo. Prvi pasemski standard za basenjije je bil formuliran leta 1939 od Lady Helen Hunting in ostalih, potrjen pa je bil leta 1942. Leta 1943 pa je bil pasemski standard potrjen tudi v Ameriki. Pasemski standard je bil do danes spremenjen \xc5\xbee ve\xc4\x8dkrat._NEWLINE_V tujini postaja vedno bolj priljubljen dru\xc5\xbeinski ku\xc5\xbea, z vso svojo pojavo in aristokratskim vedenjem in njegovim zna\xc4\x8dilno zavihanim repom vzbuja atraktiven videz, ki pritegne ljudi. \xc4\x8ce k temu pri\xc5\xa1tejemo \xc5\xa1e njegove dobre lastnosti, da pes ne laja, ugotovimo, da je zelo primeren spremljevalec ljudi v ve\xc4\x8djih urbanih sredi\xc5\xa1\xc4\x8dih, predvsem mestih, blokih in tudi hi\xc5\xa1ah. Idealno se je prilagodil \xc5\xbeivljenju v mestu, ki mu ob rednih sprehodih nudi vse za njegovo udobje in zadovoljstvo.'